**DEJEPISNÁ OLYMPIÁDA – ŠTUDIJNÝ MATERIÁL K REGIONÁLNYM DEJINÁM**

**HISTÓRIA MESTA SOBRANCE**



**Erb mesta Sobrance:** V modrom štíte v hornej časti zlatá otvorená koruna s troma zastoknutými zlatými klasmi. V dolnej časti tri strieborné zvlnené pásy.

Centrom územia v blízkosti štátnej hranice s Ukrajinou je okresné mesto Sobrance. Archeologické vykopávky dosvedčujú, že územie mesta bolo osídlené už v mladšej dobe kamennej. Ľudia tu žili aj v dobe rímskej a v čase sťahovania národov. V mikroregióne Sobrance sa nachádzajú archeologické lokality, ktoré svojím významom presiahli regionálny rámec a dokladujú osídlenie v tomto kraji od praveku až po stredovek. Medzi tieto lokality patria obce ako napr. *Tibava, Krčava, Vojnatina, Orechová, Koromľa, Porúbka, Jenkovce*, či *Hlivištia*. Najvýznamnejším paleolitickým náleziskom je **Tibava.**

Tvrdenie, že prvá písomná zmienka o Sobranciach pochádza z r.1344, sa ukázalo ako nesprávne a nepodložené listinným materiálom. Sobrance sú jednou z mnohých obcí súčasného Zemplína, ktorá mala nesprávne uvádzanú dobu o prvej písomnej zmienke. Univerzitný prof. Ferdinand Uličný, ktorý sa výskumu nášho regiónu venoval niekoľko desiatok rokov, vo svojej monografii **Dejiny osídlenia Užskej župy** píše, že prvá správa, ktorá menovite uvádza Sobrance, pochádza z roku **1409**. Záver, ku ktorému dospel po dlhoročnom archívnom výskume stredovekár a profesor Ferdinand Uličný, podporil svojím najnovším výskumom i ďalší významný slovenský historik Prof. PhDr. Peter Kónya, PhD. O vzniku Sobraniec a o prvej písomnej zmienke uvádza: „Bezprostredným dôvodom pre vznik a následný rozvoj obce Sobrance boli trhové aktivity na **území Tibavského panstva**. Právo konania výročného aj týždenného trhu dostali majitelia Tibavy od **kráľa Žigmunda** r. 1398. Výročný trh sa mal konať každoročne na sviatok **Navštívenia Panny Márie** a týždenný trh každú **stredu**, podľa tých pravidiel a zvyklostí, ako iné trhy v krajine. Najpravdepodobnejšie kvôli polohe Tibavy - mimo krajinskej cesty, spájajúcej dve významné zemepanské mestá - Michalovce v Zemplínskej a Užhorod v Užskej stolici, rozhodli sa majitelia panstva budovať ako trhovú osadu neďaleké Sobrance, ležiace na spomínanej ceste. Prvá správa o konaní obidvoch trhov v Sobranciach pochádza z r. 1411.“ Postupnými úpravami sa názov – *Sabrants, Zobrancz, Sobranec* – ustálil do dnešného tvaru Sobrance. V roku 1878 mali Sobrance 49 domov, žilo tu 527 obyvateľov, ktorí sa živili prevažne poľnohospodárstvom a remeselnou výrobou.

Sobrance boli okresným sídlom už v období 1. svetovej vojny do roku 1926, keď bola reorganizácia v rámci Zemplínskej župy. V noci z **22. na 23.marca 1939**, bez vyhlásenia vojny, zaútočili maďarské jednotky z Podkarpatskej Rusi na Slovensko. Náš región sa tak zapojil do vojenského konfliktu nazývaného aj **Malá vojna**. Útok začal troma smermi na najvýchodnejšiu časť Slovenska. Hneď v prvý deň útoku maďarské jednotky obsadili územie až po čiaru **Stretava – Sobrance**. Zo sobranského okresu pripadlo Maďarsku 40 obcí vrátane Sobraniec. **V novembri 1944 bolo mesto Sobrance oslobodené Červenou armádou**. Túto udalosť si Sobrančania v posledných rokoch pripomínajú **pietnym aktom kladenia vencov** pri **pomníku padlých hrdinov** v Sobranciach. Poslednýkrát sa táto udalosť uskutočnila dňa **23. novembra 2017** (73. výročie).

Najväčší rozmach zaznamenali Sobrance po 2. svetovej vojne, kedy sa stali až do roku 1960 administratívnym, obchodným, školským a kultúrnym centrom sobranského regiónu.

V roku 2013 vyšla odborná historická publikácia, ktorá zachytáva vývoj Sobraniec a okolia od najstarších čias po súčasnosť, pod názvom **Dejiny Sobraniec**. Autormi publikácie sú **Peter Kónya** a **Martin Molnár**.

**VÝZNAMNÉ KULTÚRNE A HISTORICKÉ PAMIATKY REGIÓNU**

**Russayova vila**, národná kultúrna pamiatka, sa nachádza v srdci mesta. Donedávna bola svedkom umenia, nakoľko v jej priestoroch sídlila **Základná umelecká škola**. Nádherná historická stavba, na ktorú sú Sobrančania právom pyšní, prešla v uplynulom období rozsiahlou rekonštrukciou a teraz víta návštevníkov v novom šate. Táto vila bola postavená v roku 1919 a v roku 2011 bola zapísaná do Ústredného zoznamu pamiatkového fondu ako **národná kultúrna pamiatka**.



**Varádyho vila** v **Sobraneckých kúpeľoch** je momentálne neprístupná, pretože kúpele nefungujú, sú zatvorené. Vo vile boli priestory na rehabilitáciu, elektroliečbu, ale bolo to aj dejisko tanečných zábav, bálov, večierkov a rozličných kultúrnych podujatí Sobrančanov. Kúpele boli známe v celej krajine a kvôli liečivým účinkom minerálnej vody vysoko cenené. Boli nazývané aj **Uhorské** či **Slovenské Karlove Vary**. Pôvodnými majiteľmi sobranských kúpeľov boli **Sztárayovci**.

Z kultúrno-historického hľadiska sú vzácne národné kultúrne pamiatky – **drevené kostolíky** v **Inovciach** a v **Ruskej Bystrej**. Charakteristickým znakom týchto kostolíkov je ich trojdielnosť - vstupná časť (babinec), chrámová (hlavná) loď a oltárna časť, čo zároveň symbolizuje Svätú Trojicu. Najcennejšou časťou interiérov drevených kostolov sú vzácne ikony zdobené maľbami východného obradu a osadené do ikonostasov, ktoré oddeľujú chrámovú loď od oltárnej časti. Grécko-katolícky drevený kostol **Sv. Mikuláša v Ruskej Bystrej** pochádza z roku 1730. Bohato zdobený barokový **ikonostas** a oltár pochádzajú z prvej polovice 18. storočia. Z dôvodu nedostatku miesta sú krajné ikony umiestnené na stenách. Cárska brána (v strede ikonostasu) je zo 17. storočia. Sú na nej ikony štyroch evanjelistov a ikona Zvestovania. V roku 2008 bol zapísaný s ďalšími 7 drevenými kostolmi Karpatského oblúka do **Zoznamu svetového dedičstva UNESCO**.



Nenápadný kostol v obci **Baškovce** ukrýva historický unikát - **najstarší slovenský byzantský evanjeliár**. Táto bohoslužobná kniha vznikla v polovici 15. storočia. Jej 281 bohato ilustrovaných listov ručne vytvárali mnísi niekoľko rokov podľa ešte staršej predlohy. Záhlavia zdobili zlatými písmenami. Rukopisný **Baškovský evanjeliár** napísaný cyrilským unciálnym písmom je najvzácnejším rukopisom, ktorý sa podarilo získať počas terénnych výskumov na východnom Slovensku. Vzácna relikvia putovala po svete. Obdivovali ju i Rím či Benátky, bola vystavená pri Turínskom plátne. Baškovčanom sa ju nakoniec cez cirkev podarilo získať späť. Zreštaurovaný evanjeliár teraz zdobí miestny chrám.

Spoločnosť **Archeológia Zemplín** uskutočnila v **júni 2009** záchranný archeologický výskum na mieste, ktoré v súčasnosti slúži ako parkovisko **obchodného centra Lidl**. Podarilo sa odkryť základy pravouhlej blokovej stavby – pravdepodobne veže **kostola**, ako aj časti severného a južného muriva kostolnej lode. Potvrdilo sa pritom, že ide o zaniknutý **kostol sv. Juraja**, ktorý dokladujú archívne materiály z 15. storočia. V zásypoch sond objavili kostrové pozostatky z približne dvadsiatich porušených hrobov, zlomky keramiky z 15. až 17. storočia. Našla sa aj drobná striebornú minca zo 17. storočia, bronzový prsteň a rôzne drobné predmety súvisiace s pochovávaním. Nález predstavuje najstaršiu historickú architektúru na území mesta Sobrance.



Jednou z najzaujímavejších historických osobností Sobraniec je **Irma Sztáray**. Grófka bola poslednou dvornou dámou **cisárovnej Alžbety**, nazývanej **Sisi**, bola prítomná aj pri jej zavraždení a po tejto tragickej udalosti sa utiahla na rodné panstvo do Sobraniec. Tu, v Sobranciach, zomrela dňa 3. 9. 1940 a bola tu aj pochovaná na grófskom cintoríne pri ruinách niekdajšieho rímskokatolíckeho **kostola sv. Juraja**. Z tohto cintorína sa zachovala len socha z pomníka Irmy Sztáray (tak sa aspoň traduje), ktorá je dnes umiestnená v prednej záhrade **rímskokatolíckeho farského kostola sv. Vavrinca v Sobranciach** pri soche piety. Na soche môžeme vidieť nápis „Náhrobník rodiny Staray od kostola sv. Juraja“.